++

**KONTROLLI I LARTË I SHTETIT**

**SHPALLJE PËR VENDE VAKANTE**

Në zbatim të ligjit nr. 154/2014, datë 27.11.2014 “*Për organizimin dhe funksionimin e Kontrollit të Lartë**të Shtetit*”, Ligjit nr. 152/2013 “*Për nëpunësin civil*” të ndryshuar, Kontrolli i Lartë i Shtetit hap procedurat për plotësimin e vendit vakant, **“*Drejtor i Drejtorisë Juridike*”.**

**I. Kërkesat e përgjithshme**

Kandidatët duhet të plotësojë kërkesat e përgjithshme si më poshtë:

- të jenë shtetas shqiptar;

- të kenë zotësi të plotë për të vepruar;

- të zotërojë gjuhën shqipe, të shkruar dhe të folur;

- të jenë në kushte shëndetësore që e lejojnë të kryejë detyrën përkatëse;

- të mos jenë të dënuar me vendim të formës së prerë për kryerjen e një krimi apo për kryerjen e një kundërvajtjeje penale me dashje;

- të mos ketë masë disiplinore në fuqi;

- ndaj tij/saj të mos jetë marrë masa disiplinore e largimit nga shërbimi civil, që nuk është shuar sipas ligjit.

**II. Kërkesat e veçanta**

Kërkesat për kandidatët që aplikojnë për këtë vend pune janë:

- Të kenë kryer arsimin e lartë dhe të jenë diplomuar jo më poshtë se niveli Master Shkencor në Shkenca Juridike.

- Të kenë eksperiencë pune në fushën e jurisprudencës mbi 10 vjet;

- Të zotërojnë gjuhën angleze;

- Të kenë eksperienca dhe kualifikime kombëtare ose ndërkombëtare në fushën e jurisprudencës;

- Të kenë aftësi të mira drejtuese, menaxhuese dhe komunikuese.

- Kandidatët që vijnë nga shërbimi civil duhet:

- Të jenë nëpunës civil në kategorinë e mesme drejtuese;

- Të mos kenë masë disiplinore në fuqi;

- Të kenë të paktën vlerësimin e fundit “mirë” apo “shumë mirë”;

Kategoria e pagës për këtë vend pune është I-4.

**III. Përshkrimi i përgjithshëm i punës për pozicionin e mësipërm**

Drejtori i Drejtorisë Juridike në KLSH:

1. Përgjigjet dhe jep llogari për veprimtarinë e drejtorisë dhe ecurinë e zbatimit të detyrave të ngarkuara përpara Kryetarit dhe Sekretarit të Përgjithshëm ose Drejtorit të Përgjithshëm, kur këta të fundit ngarkohen nga Kryetari.
2. Përpunon dhe harton kërkesat për kualifikim dhe trajnim për punonjësit e drejtorisë që drejton dhe në nivel institucioni.
3. Angazhohet dhe kontribuon me konsulencë juridike në çdo komision apo grup të posaçëm pune të caktuar nga Kryetari i KLSH-së dhe/ose Sekretari i Përgjithshëm.
4. Organizon dhe bën analiza, përgatit raporte dhe nxjerr përfundime për rritjen e efektivitetit të veprimtarisë së drejtorisë.
5. Bën propozime për ndryshime apo përmirësime në aktet ligjore apo nënligjore, kur gjykon se ato bien ndesh me legjislacionin në fuqi.
6. Jep mendime juridike, brenda kuadrit të dispozitave ligjore në fuqi.
7. Me autorizim të Kryetarit dhe/ose Sekretarit të Përgjithshëm, përfaqëson KLSH-në, në të gjitha proceset gjyqësore ku KLSH-ja është palë ndërgjyqëse.
8. Bashkëpunon me organet e prokurorisë dhe ndjek zbatimin e marrëveshjes së lidhur me këto institucione, në kuadër të luftës kundër korrupsionit.
9. Bën studime, analiza dhe përgjithësime të praktikës juridike në fushën e auditimit dhe/ose jurisprudencës, si dhe përgatit materiale për trajnimin e punonjësve të KLSH-së në fushën juridike.
10. Përgatit informacione e programe për zbatimin e detyrimeve e angazhimeve që rrjedhin në kuadër të integrimit evropian dhe në luftën kundër korrupsionit, të cilat i raporton para Kryetarit.
11. Me autorizim të Kryetarit mund të marrë pjesë në organizata dhe organizma të ndryshëm profesionalë, brenda dhe jashtë KLSH-së.
12. Me kërkesë të Departamentit përkatës merr pjesë personalisht apo autorizon një punonjës të drejtorisë për të marrë pjesë në takimet/ballafaqimet e organizuara nga departamentet e auditimit me subjektet e audituara pas dërgimit nga ana e tyre të komenteve mbi projekt raportet e KLSH-së. Drejtori i Drejtorisë në bashkëpunim sipas rastit punonjësit e drejtorisë përgatit kallëzimet penale që mund të rezultojnë nga vlerësimi ligjor i materialeve të dosjes së auditimit.

**IV. Paraqitja e dokumenteve**

Kandidatët që shprehin interesin për të aplikuar duhet të dorëzojnë këto dokumente:

- Kërkesë;

- Jetëshkrimin e përditësuar me të dhëna të plota në Gjuhën Shqipe;

- Fotokopje të noterizuar të diplomës së nivelit Bachelor dhe Master së bashku me listën e notave;

- Diplomat që janë marrë jashtë vendit, duhet të jenë njohur paraprakisht sipas legjislacionit në fuqi për njehsimin e diplomave;

- Fotokopje e librezës së punës ose vërtetim për bazën e vlerësuar;

- Fotokopje të letërnjoftimit;

- Vërtetim të gjendjes shëndetësore;

- Vërtetim të gjendjes gjyqësore;

- Vërtetim nga gjykata;

- Vërtetim nga prokuroria;

- Për kandidatët që gëzojnë statusin e Nëpunësit Civil:

- Vërtetim për kategorinë që mbajnë në shërbimin civil;

- Vërtetim që nuk kanë masë disiplinore në fuqi;

 - Vlerësimin e fundit të performancës në punë;

- Çdo dokument tjetër që vërteton njohuritë e gjuhës së huaj, trajnimeve, kualifikimeve, arsim shtesë si dhe vlerësime pozitive të përmendura në jetëshkrim.

***Dokumentet duhet të dorëzohen në KLSH, brenda datës 25.07.2025.***

***Mosparaqitja e të gjithë dokumenteve të kërkuara përbën shkak për skualifikim të kandidatit.***

**V. Faza e verifikimit paraprak**

Pas përfundimit të afatit për dorëzimin e dokumentacionit Drejtoria e Burimeve Njerëzore do të bëjë verifikimin paraprak të dosjeve të kandidatëve nëse plotësojnë kriteret dhe dokumentacionin e kërkuar. Në përfundim të këtij procesi, brenda afateve ligjore në faqen zyrtare të KLSH-së [*www.klsh.org.al*](http://www.klsh.org.al) më datë **30.07.2025** do të bëhet shpallja e listës së aplikuesve që plotësojnë kriteret e shpallura të vendit të punës, si dhe të dhëna mbi zhvillimin e testimit. Aplikantët që nuk do të kualifikohen do të njoftohen me email po në të njëjtën ditë.

Njoftimi për aplikantët e kualifikuar do të dërgohet për publikim edhe në portalin Shërbimi Kombëtar i Punësimit.

**VI. Konkurrimi**

*Kandidatët do të vlerësohen me shkrim mbi njohuritë në lidhje me:*

- Ligjin nr. 154/2014 datë 27.11.2014 “Për organizimin dhe funksionimin e Kontrollit të Lartë të Shtetit”;

*-* Ligjin nr. 152/2013, “Për Nëpunësin Civil”, i ndryshuar dhe aktet nënligjore në zbatim të tij;

- Ligjin nr. 9131, datë 08.09.2003, “Për rregullat e etikës në administratën publike”;

- Kodi i Procedurës Civile i Republikës së Shqipërisë;

- Kodi i Procedurës Penale i Republikës së Shqipërisë;

- Kodi i Procedurave Administrative i Republikës së Shqipërisë;

- Kodi i Punës i Republikës së Shqipërisë;

- Rregulloren e Brendshme të Organizimit dhe Funksionimit të KLSH-së;

- Rregulloren e Procedurave të Auditimit në KLSH;

- Standardet ndërkombëtare INTOSAI.

*Kandidatët gjatë intervistës së strukturuar me gojë do të vlerësohen lidhur me:*

- Eksperiencën e tyre;

- Njohuritë, aftësitë dhe kompetencën lidhur me fushën profesionale, lidhur me drejtimin strategjik, si dhe aftësitë për të drejtuar dhe menaxhuar aktivitetin e drejtorisë;

- Njohjen e kuadrit ligjor si dhe standardeve ndërkombëtare apo praktikave të mira lidhur me Institucionet Supreme të Auditimit;

- Vizioni, motivimi dhe pritshmëritë e tyre për karrierën.

 **VII. Fazat dhe mënyra e vlerësimit të kandidatëve**

Kandidatët do t’i nënshtrohen fazave të vlerësimit si, faza seleksionuese dhe faza konkurruese.

Faza seleksionuese ose verifikimi paraprak, ka për qëllim të verifikojë nëse kandidatët plotësojnë kriteret e përcaktuara në shpalljen për konkurrim.

Faza e konkurrimit, përfshin:

a) vlerësimi i dokumentacionit (arsimimi, përvoja, trajnime të lidhura me fushën etj);

b) testimi me shkrim;

c) intervista e strukturuar me gojë.

**VIII. Njoftimi i kandidatëve**

Në faqen zyrtare të KLSH-së [*www.klsh.org.al*](http://www.klsh.org.al) më datë **30.07.2025** do të bëhet shpallja e listës së verifikimit paraprak dhe datat e zhvillimit të konkurrimit për secilën fazë. Kandidatët do të njoftohen individualisht me email për rezultatet.

Njoftimet do të dërgohen për publikim edhe në portalin Shërbimi Kombëtar i Punësimit.

**Konkurrimi është i hapur për nëpunës civil në kategorinë II, dhe kandidatë të tjerë jashtë shërbimit civil që plotësojnë kriteret e vendit të punës.**

**KONTROLLI I LARTË I SHTETIT**